Voer en ‘hoop’ vir boere ná brandeSkenkings, wat voer, kos en klere insluit, is met 16 Interlink-vragmotors en 20 bakkies na die betrokke plase vervoer. (Foto: Verskaf) Die organisasie Boere Droogtehulp SA NPC het Vrydag in samewerking met die kunstenaar Appel voer, kos en klere aan 11 boere in die omgewing van Fochville en Potchefstroom versprei nadat hulle plase onlangs deur wegholveldbrande vernietig is. Volgens Chris van Beljon, stigter van die organisasie, is nagenoeg 7 000 ha en weiding weens die brande op 1 en 3 Julie verwoes en het baie vee ook in die slag gebly. Sommige plaaswerkers se huise het ook afgebrand of is beskadig. “’n Brand soos dié het ’n reuse-uitwerking op ’n boerdery. Dit kan beteken dat ’n boer weer heeltemal van voor af moet begin,” sê Van Beljon. Skenkings word op een van die vragmotors gelaai. (Foto: Verskaf) “Dit kan jare neem voor ’n boer weer op die been kom en sonder hulp bestaan die moontlikheid dat hulle dalk nooit van so iets herstel nie. Dít is hoekom dit uiters nodig is dat ons mekaar in tye van nood help.” Die skenkings, wat voer, kos en klere insluit, is met 16 Interlink-vragmotors en 20 bakkies deur onder andere boere en lede uit die gemeenskap na die betrokke plase vervoer. Dít is aan altesame 27 gesinne versprei, wat boere en plaaswerkers insluit. Van Beljon sê voorts dat gemeenskappe baie kan vermag deur mekaar te ondersteun en hoop te skep. “Dis nodig om mekaar hoop te gee, want daarmee saam kom nuwe krag.”